
[bookmark: TextBodyBegin]Euroopa Parlament,
–	võttes arvesse Alvise Pérezi (Luis Pérez Fernández) puutumatuse äravõtmise taotlust, mille esitas Hispaania kõrgeim kohus 7. oktoobri 2025. aasta kirjaga seoses kriminaalmenetlusega, mida tema suhtes alustada soovitakse, ja mis tehti teatavaks Euroopa Parlamendi täiskogu istungil 22. oktoobril 2025. aastal,
–	olles 24. märtsil 2026. aastal vastavalt kodukorra artikli 9 lõikele 6 kuulanud ära Alvise Pérezi selgitused,
–	võttes arvesse protokolli nr 7 (Euroopa Liidu privileegide ja immuniteetide kohta) artikleid 8 ja 9 ning otsestel ja üldistel valimistel Euroopa Parlamendi liikmete valimist käsitleva 20. septembri 1976. aasta akti artikli 6 lõiget 2,
–	võttes arvesse Euroopa Liidu Kohtu 21. oktoobri 2008. aasta, 19. märtsi 2010. aasta, 6. septembri 2011. aasta, 17. jaanuari 2013. aasta ja 19. detsembri 2019. aasta otsuseid[footnoteRef:2], [2: 	Kohtuotsus, Euroopa Kohus, 21. oktoober 2008, Marra vs. De Gregorio ja Clemente, C-200/07 ja C-201/07, ECLI:EU:C:2008:579; kohtuotsus, Üldkohus, 19. märts 2010, Gollnisch vs. Euroopa Parlament, T-42/06, ECLI:EU:T:2010:102; kohtuotsus, Euroopa Kohus, 6. september 2011, Patriciello, C-163/10, ECLI: EU:C:2011:543; kohtuotsus, Üldkohus, 17. jaanuar 2013, Gollnisch vs. Euroopa Parlament, T-346/11 ja T-347/11, ECLI:EU:T:2013:23; kohtuotsus, Euroopa Kohus, 19. detsember 2019, Junqueras Vies, C-502/19, ECLI:EU:C:2019:1115.] 

–	võttes arvesse Hispaania põhiseaduse artikli 71 lõikeid 1 ja 2,
–	võttes arvesse kodukorra artikli 5 lõiget 2, artikli 6 lõiget 1 ja artiklit 9,
–	võttes arvesse õiguskomisjoni raportit (A10-0119/2026),
A.	arvestades, et Hispaania kõrgeima kohtu esimees esitas 7. oktoobri 2025. aasta kirjaga taotluse võtta ära Hispaaniast valitud Euroopa Parlamendi liikme Alvise Pérezi puutumatus seoses väidetavate süütegudega, mis pandi toime 2024. aastal;
B.	arvestades, et taotluse kohaselt avaldas 2024. aasta jaanuaris ja veebruaris Telegrami kanali „Alvise Pérez Chat“ haldaja väidetavalt avaldused, milles on märgitud nende isikute nimed, kes „vastutavad vaenukuritegude nime all tuntud ideoloogilise tagakiusamise eest“, osutades eelkõige vaenukuritegudega tegelevale delegaatprokurörile Valencias; arvestades, et selles kanalis avaldatud avaldustele reageeris kohe märkimisväärne arv kanali jälgijad, kes saatsid kõnealusele delegaatprokurörile rohkem kui 1 500 kommentaari, mis olid peamiselt solvavat laadi; arvestades, et väidetav tegu võib olla Hispaania karistusseadustiku artikli 172b ja artikli 18 lõike 1 (koostoimes sama seaduse artikliga 553) kohaselt käsitatav selliste süütegudena nagu ahistamine või jälitamine, ametiasutuse või ametiisiku vastu suunatud rünnakule kihutamine, sund ja/või vaenu õhutavate sõnumite levitamine sotsiaalmeedias;
C.	arvestades, et Alvise Pérez valiti Euroopa Parlamenti 2024. aasta juunis toimunud Euroopa Parlamendi valimistel ja seega oli ta väidetavate süütegude toimepanemise ajal Euroopa Parlamendi liige;
D.	arvestades, et väidetavad süüteod ja neile järgnenud taotlus võtta ära Alvise Pérezi puutumatus ei ole seotud Alvise Pérezi kui parlamendiliikme kohustuste täitmisel avaldatud arvamuse ega antud häälega protokolli nr 7 (Euroopa Liidu privileegide ja immuniteetide kohta) artikli 8 tähenduses;
E.	arvestades, et protokolli nr 7 (Euroopa Liidu privileegide ja immuniteetide kohta) artikli 9 esimese lõigu punktis a on sätestatud, et Euroopa Parlamendi istungjärkude ajal on Euroopa Parlamendi liikmetel oma riigi territooriumil samasugune immuniteet nagu selle riigi parlamendi liikmetel;
F.	arvestades, et Hispaania põhiseaduse artikli 71 lõigetes 1 ja 2 on sätestatud, et:
„1)	Parlamendi alamkoja liikmetel ja senaatoritel on oma ülesannete täitmisel väljendatud seisukohtade suhtes täielik puutumatus.
2)	Parlamendi alamkoja liikmetel ja senaatoritel on oma ametiajal ka menetluslik puutumatus ning neid võib vahistada ainult õigusrikkumiselt tabamise korral. Neile ei või süüdistust esitada ega neid kohtu alla anda ilma parlamendi vastava koja eelneva loata.“;
G.	arvestades, et protokollis nr 7 (Euroopa Liidu privileegide ja immuniteetide kohta) sätestatud puutumatuse eesmärk on kaitsta Euroopa Parlamenti ja selle liikmeid kohtumenetluse eest, milles käsitletakse parlamendiliikme kohustuste täitmise käigus toimunud ja nendega lahutamatult seotud tegevust;
H.	arvestades, et kodukorra artikli 5 lõike 2 kohaselt ei ole parlamentaarne puutumatus parlamendiliikme isiklik eesõigus, vaid Euroopa Parlamendi kui terviku ja selle liikmete sõltumatuse tagatis;
I.	arvestades, et Euroopa Parlament ei ole selle juhtumi puhul leidnud tõendeid fumus persecutionis’e kohta, s.t miski ei viita sellele, et kohtumenetluse tegelik eesmärk on kahjustada Alvise Pérezi kui Euroopa Parlamendi liikme poliitilist tegevust ja seega Euroopa Parlamendi sõltumatust;
J.	arvestades, et esiteks ei saa Euroopa Parlamenti võrdsustada kohtuga ja teiseks ei tohi parlamendiliiget pidada puutumatuse äravõtmise menetluse raames süüdistatavaks[footnoteRef:3]; [3: 	Kohtuotsus, Üldkohus, 30. aprill 2019, Briois vs. Euroopa Parlament, T-214/18, ECLI:EU:T:2019:266.] 

1.	otsustab Alvise Pérezi puutumatuse ära võtta;
2.	teeb presidendile ülesandeks edastada käesolev otsus ja vastutava parlamendikomisjoni raport viivitamata Hispaania Kuningriigi pädevale ametiasutusele ja Alvise Pérezile.

